Liikenne- ja viestintäministeriö julkaisi Kaarina Hazardin ja Mikko Roihan hyllytetyt kännykkävideot keskiviikkona.

Viestintäjohtaja Susanna Niinivaara hyllytti tilaamansa videot ja kieltäytyi näyttämästä niitä Iltalehdelle. KUVAKAAPPAUS

Liikenne- ja viestintäministeriö joutui viime syksynä selittelemään, miksi se hankki Kaarina Hazardilta ja Mikko Roihalta 50 000 eurolla kymmenen kännykällä kuvattua ”kävelyvideota”.

Hankintahintaa pidettiin korkeana, sillä videot ovat luvalla sanoen kotikutoisia.

Hankinta nousi otsikoihin jälleen tiistaina, kun Iltalehti kertoi ministeriön jättäneen suurimman osan videoista julkaisematta, etteivät ne aiheuttaisi lisää pahaa mieltä.

Viestintäjohtaja Susanna Niinivaaran mukaan Rakkaudesta infraan -videoiden tarkoituksena oli ”levittää hyvää mieltä ja tietoa meidän infrasta”. Se meni pieleen.

– Yritin kevään ja kesän aikana etsiä niille sellaista sopivaa hetkeä, jolloin niitä olisi ollut kiva näyttää, mutta en sellaista löytänyt, Niinivaara sanoi Iltalehdelle tiistaina.

Iltalehti kysyi Niinivaaralta, voisiko lehti nähdä Hazardin ja Roihan julkaisematta jääneet videot. Niinivaara vastasi ”ei”.

– Niitä ei ole tarkoitettu ulkoiseen viestintään, Niinivaara perusteli.

Tällaisia ovat kohuvideot

Yksi yö voi muuttaa kaiken.

Keskiviikkona ministeriö toimitti Iltalehdelle Youtube-linkin Hazardin ja Roihan videoihin, joita on yhteensä 11.

Mukana ovat viime vuonna julkaistut ”Saimaan kanava”, ”Valtatie 4”, ”Kävely ja pyöräily” ja ”Porin satama” sekä uusina keskiviikkona julkaistut ”Päärata”, ”Hamina-Vaalimaa -moottoritie”, ”Kouvola-Kiina-rata”, ”Helsinki-Tallinna -tunneli”, ”Datakeskukset”, ”Sääinfra” ja ”Ilmailu”.

Lisäksi mukana on Rakkaudesta infraan -sarjan esittelyvideo.

”Tuotannollisesti keveä ohjelma”

Hazard ja Roiha myivät idean liikenne- ja viestintäministeriölle keväällä 2018.

Tarjouksen mukaan Rakkaudesta infraan on selfietikulla kuvattu ”lähimatkailureality”, jonka kohderyhmä on ”keski-ikäiset ja sitä vanhemmat”.

– Ohjelmamme on tuotannollisesti keveä. Materiaali kuvataan kännykällä ja leikataan huokoisiksi, mobiilisti katsottaviksi pätkiksi, Hazard ja Roiha kertovat.

– Tahdomme myös kävellä, ilmoittivat Kaarina Hazard ja Mikko Roiha tarjouksessaan. KUVAKAAPPAUS

Hazard ja Roiha kertovat matkustavansa kohteisiin ”turisteina”.

– Matkustamme rakenteilla olevan infrahankkeen luo ja tutustumme siihen. Matkan aikana etsimme tietoa käsillä olevasta hankkeesta kuin kuka tahansa turisti, ja menemme paikan päälle vajavaisin tiedoin.

Budjetiksi sovittiin 50 000 euroa. Hinta ei sisällä 24 prosentin arvonlisäveroa.